Boorling van 'die Dal' se tweede bundel verskyn | News24
Boorling van 'die Dal' se tweede bundel verskyn
Ricardo Korkee lees voor uit sy eerste digbundel Beweeg berg: My lewe, my storms, my geluk.
SY eerste digbundel, Beweeg berg: My lewe, my storms, my geluk, is verlede jaar bekend gestel en binnekort kom die Baaise bekendstelling van Ricardo Korkee se tweede bundel, Kind van die Dal, aan die beurt.
Korkee, 'n boorling van Bloemendal, Port Elizabeth, sê die bundel gaan oor sy trots vir Bloemendal, of "die Dal", soos sy inwoners dit noem.
"Ek voel dat ek met hierdie bundel gegroei het en baie van die gedigte het tyd en navorsing geverg. As jy die geskiedenis van Bloemendal probeer nagaan, is daar absoluut niks en daarom het Indiana (my vrou) en ek in Julie 2015 die gedig, 'Toe Bloemendal, Bloemendal was' geskryf," sê die onderwyser wat al vir langer as 'n dekade 'n Kapenaar is.
Korkee sê die gedig was die grondslag vir die bundel omdat hy graag 'n Bloemendal-bewussyn wou aanwakker.
"Daar is talle verwysings na Bloemendal, asook uitdagings waardeur veral bruin gemeenskappe in die gesig gestaar word. Ek woon al 17 jaar in Mitchells Plain en daarom bevat die bundel ook talle gedigte oor dié plek."
Hy vertel sy liefde vir die digkuns strek oor vele jare en hy het dit altyd gebruik as 'n manier om homself uit te druk.
"Ek was aanvanklik nie iemand wat baie gepraat het nie; skryf was maar altyd my manier om my emosies uit te druk. Ek sou nooit kon dink dat skryf vir my tot hierdie hoogtes sou neem nie en ek is natuurlik ontsettend dankbaar vir die aanvaarding van my digkuns."
Sy eerste bundel is in Julie 2015 bekend gestel. Soos die titel aandui, gaan dit oor die persoonlike paadjie wat hy moes stap.
"Die gedig 'Beweeg berg' is vir 'n vriendin geskryf wat in 'n stadium 'n laagtepunt in haar lewe ervaar het en sy het my met hierdie gedig gemotiveer om 'n bundel saam te stel.
"Die bundel getuig van vriendskappe, liefde, teleurstellings, verlange en natuurlik sukses. Die digter Haroldene Tshienda het uiteindelik my gedigte gelees en ek is aan 'n uitgewer voorgestel. Beweeg berg het sowat 200 kopieë verkoop," sê Korkee.
Die bekendstelling van Kind van die Dal vind op Saterdag 8 Oktober om 2nm by die Frank Moodiesaal in Bloemendal plaas. Toegang kos R20.
Ander digters van die noordelike gebiede, Nickfred Sysaar, Joy Karolus en Bevan Boggenpoel, gaan ook by die bekendstelling van hul gedigte voorlees.